Pwyllgor Ymgynghorol Cymru yn Fenis /Wales in Venice

**Cylch Gorchwyl**

**Cylch Gorchwyl**

1. Mae Cylch Gorchwyl Pwyllgor Ymgynghorol *Cymru yn Fenis* yn cael ei adolygu a’i gymeradwyo gan y Cyngor bob blwyddyn.
2. Mae’r cylch hwn yn adlewyrchu’r dull diweddaraf a sefydlwyd ar gyfer *Cymru yn Fenis* 2017 ar ôl i’r Cyngor gytuno ym mis Rhagfyr 2015 i’r broses dethol ar gyfer arddangosfeydd yn y dyfodol yn Biennale Fenis.
3. Cytunwyd ar ddiweddariadau a diwygiadau pellach gan y Cyngor ym mis Mawrth 2018 wedi i Bwyllgor Ymgynghorol *Fenis* adolygu’r broses ar gyfer dethol *Cymru yn Fenis* 2019.
4. Roedd y Cyngor wedi cymeradwyo’r fersiwn yma ym Mawrth 2019

 **Rôl y Pwyllgor**

1. Mae’r Pwyllgor Ymgynghorol, dan gadeiryddiaeth aelod o'r Cyngor, i gynnwys Ymgynghorwyr Cenedlaethol (o leiaf 2) a chynrychiolwyr o Artes Mundi ac o Adran Celf Amgueddfa Cymru yn Amgueddfa Genedlaethol Caerdydd.
2. Yn rhinwedd eu swydd ar y Pwyllgor Ymgynghorol ni fydd Artes Mundi ac Amgueddfa Cymru’n cychwyn, cefnogi na chyfrannu at gynigion penodol yn ystod y broses ceisiadau agored.
3. Swydd ymgynghorol sydd gan y Pwyllgor ac nid yw’n un o bwyllgorau adrodd y Cyngor. Aelod o’r Cyngor sy’n ei gadeirio ac mae cynrychiolwyr o'r Corff Gweithredol.
4. Y cynrychiolwyr o’r Corff Gweithredol yw Comisiynydd Arweiniol *Cymru yn Fenis* (Rheolwr Portffolio’r Celfyddydau Gweledol a Chymhwysol) a Chyfarwyddwr y Celfyddydau. Gwahoddir cynrychiolwyr o’r Cyngor Prydeinig i ddod fel sylwedyddion.
5. Bydd y Corff Gweithredol yn trefnu galwad agored i’r sector am gynigion ar gyfer *Cymru yn Fenis*. Mae’r alwad yn adlewyrchu proses estynedig sy’n agored i guraduron annibynnol a churaduron orielau a Chyfarwyddwyr Artistig sy’n gweithio ym maes y celfyddydau gweledol yng Nghymru ac yn rhyngwladol.
6. O leiaf tri Aelod o’r Pwyllgor Ymgynghorol yn gweithio gydag o leiaf un aelod o’r Corff Gweithredol ac â sylwedyddion yn ymuno â hwy a hefyd gan gynnwys, lle bo cytundeb, o bosibl gynrychiolydd o’r adran Celfyddydau Gweledol yn y Cyngor Prydeinig ac/neu artist sydd wedi cynrychioli *Cymru yn Fenis* o’r blaen, fydd y ‘Panel Dethol’.
7. Bydd y ‘Panel Dethol’ yn llunio rhestr fer o 5 cynnig ar y mwyaf o’r cam ‘Datganiadau o Ddiddordeb’ i gael eu gwahodd i gyflwyno cynnig prosiect. Bydd y ‘Panel Dethol’ yn dewis y prosiect i gynrychioli *Cymru yn Fenis* yn dilyn cam asesu’r cynnig prosiect.
8. Yng ngham asesu’r cynnig, rôl y ‘Panel Dethol’ fydd sicrhau bod gan y prosiect a ddetholir sail resymegol a fydd yn cynrychioli Cymru orau ar y llwyfan rhyngwladol arwyddocaol hwn i’r celfyddydau gweledol ac yng nghyd-destun penodol Biennale Celf Fenis. Dylai’r prosiect a ddetholir fod yn un sy’n cynnig y posibiliadau gorau o gyflawni’r meini prawf dethol ac amcanion datganedig Cyngor y Celfyddydau ar gyfer presenoldeb Cymru yn y Biennale a nodir yma.

Nod partneriaeth *Cymru yn Fenis* yw:

Cyflwyno’r artistiaid mwyaf cyffrous a chreadigol sydd â chysylltiad â Chymru.

Hoelio sylw rhyngwladol a chenedlaethol ar yr amrywiaeth eang o waith sy’n cael ei gyflawni yng Nghymru, o Gymru neu mewn perthynas â Chymru, ac sy’n cael ei werthfawrogi gan y beirniaid.

Creu profiadau a chysylltiadau rhyngwladol ar gyfer orielau, curaduron ac artistiaid a fydd yn datblygu’r celfyddydau gweledol yng Nghymru.

Dathlu Cymru yn y Byd fel gwlad ddeinamig a blaengar sydd wedi’i hymgysylltu â’r byd diwylliannol.

Diben y datganiad partneriaeth hwn yw darparu sail resymegol glir i’r holl randdeiliaid gyfleu pam mae Cymru’n cyflwyno yn Biennale Fenis a beth mae’n ceisio ei gyflawni.

Y meini prawf dethol ar gyfer *Cymru yn Fenis* 2017 yw:

1. Dathlu’r gwaith amrywiol, sy’n cael ei werthfawrogi gan y beirniaid, gan artistiaid sydd â chysylltiad â Chymru;
2. Cynnig cyfleoedd gyrfaol ar adeg arwyddocaol i’r rhai sy’n cymryd rhan;
3. Denu a hoelio sylw a thrafodaeth ar gelfyddyd yng Nghymru, o Gymru neu mewn perthynas â Chymru er mwyn dwysáu’r drafodaeth feirniadol ar lefel genedlaethol a rhyngwladol;
4. Hoelio diddordeb curadurol ar gelfyddyd sy’n cael ei chynhyrchu yng Nghymru, gan ddenu mwy o sylw i artistiaid o Gymru;
5. Rhoi profiadau, dyheadau a chyd-destun i artistiaid ar gychwyn eu gyrfa (trwy brofiad o’r Biennale, rhaglenni arolygu, tywyswyr byw, gwaith addysg a chyfleoedd i rwydweithio);
6. Cynnal y cyd-destun datblygiadol ar gyfer mentrau ym maes orielau yng Nghymru;
7. Hybu diwylliant gweledol Cymreig i’r cyhoedd yng Nghymru, gan dynnu sylw at werth gosod celf Gymreig gyfoes mewn cyd-destun rhyngwladol, a sicrhau bod presenoldeb Cymru yn Fenis yn cael ei ledaenu, naill ai trwy arddangosfa gydategol neu drwy weithgaredd cysylltiedig arall.
8. Aelodau’r Pwyllgor Ymgynghorol (o leiaf tri) gan weithio gyda’r Corff Gweithredol a’r sylwedyddion gwadd ac aelodau ychwanegol a nodir sy’n ffurfio’r ‘Panel Dethol’, fydd yn penderfynu ar y dewis terfynol.
9. Oni fydd y ‘Panel Dethol’ yn dod i gytundeb unfrydol ar unrhyw benderfyniad gan y pwyllgor, cynhelir pleidlais gyda mwyafrif syml yn ofynnol. Y Cadeirydd fydd â’r bleidlais fwrw. Ym mhob mater dylai’r ‘Panel Dethol’ geisio dod i gytundeb trwy drafodaeth.
10. Ar ôl i’r ‘Panel Dethol’ wneud penderfyniad ynghylch dethol yr artist/artistiaid, bydd aelodau’r panel yn derbyn y penderfyniad fel penderfyniad y ‘Panel Dethol’ ac ni fyddant yn trafod yn gyhoeddus y dewis artist a ffafriwyd gan unrhyw aelod unigol o’r panel. Ar ôl i’r dewis gael ei wneud nid oes gan y ‘Panel Dethol’ unrhyw rôl bellach a chaiff pob mater ei gyfeirio at y Pwyllgor Ymgynghorol.
11. Pe bai unrhyw newid i’r dewis curadurol, byddid yn dod â’r newidiadau yn ôl yn ffurfiol i’r Pwyllgor Ymgynghorol i gael eu trafod a’u cadarnhau. Caiff y Pwyllgor ddiweddariadau ym mhob cyfarfod.
12. Bydd aelodau’r Pwyllgor yn rhydd i godi a thrafod materion ehangach sy’n ymwneud â phresenoldeb *Cymru yn Fenis* yn Biennale Celf Fenis.
13. Y Comisiynydd, gyda chymorth gan Noddwr y Prosiect, fydd deiliad y gyllideb ac yn gyfrifol am reoli’r prosiect cyfan yn gyffredinol.
14. Bydd y Pwyllgor yn cymryd gwybodaeth gyllidebol fras i ystyriaeth wrth gynghori ar benderfyniadau, ond nid yw’n gwneud penderfyniadau cyllidebol.
15. Bydd unrhyw ddatblygiadau o’r prosiect a fyddai, ym marn y Comisiynydd, yn cael budd o gyfraniad gan aelodau’r Pwyllgor Ymgynghorol, yn cael eu cyfathrebu trwy e-bost rhwng sesiynau’r Pwyllgor. Bydd y Pwyllgor Ymgynghorol yn cael diweddariadau rheolaidd a chopïau o unrhyw ddeunyddiau cyfathrebu i’r wasg ac o ran cysylltiadau cyhoeddus.

**Cadeirydd:** Aelod o’r Cyngor

**Penodir gan:** Y Cyngor

Mewn amgylchiadau eraill ac yn absenoldeb aelod o’r Cyngor, gall cadeirydd dros dro o blith aelodau allanol y Pwyllgor Ymgynghorol weithredu fel cadeirydd ar gais y cyfarfod.

**Aelodau**

Bydd y Pwyllgor yn cynnwys o leiaf saith aelod. Bydd y Cyngor hefyd yn cadw’r hawl i ofyn i aelodau eraill o’r Cyngor sydd ag arbenigedd yn y celfyddydau gweledol ymuno â’r Pwyllgor yn ôl yr angen.

Gan fod yr Arddangosfa’n cael ei chynnal bob dwy flynedd, caiff yr aelodau eu recriwtio yn eu tro am gylch o ddau Biennale er mwyn sicrhau aelodaeth graidd gyda pharhad rhwng dau Biennale olynol wrth i ran o’r pwyllgor yn unig sefyll o’r neilltu ar unrhyw adeg ar ôl y cylch o ddau Biennale.

Caiff yr aelodau eu recriwtio i sicrhau y gellir manteisio ar arbenigeddau gwahanol, gan gynnwys: gwybodaeth am arferion yn y celfyddydau gweledol cyfoes rhyngwladol a’u rhwydweithiau a llwyfannau, y celfyddydau gweledol yng Nghymru, addysg a datblygiad, marchnata a chysylltiadau cyhoeddus, codi arian a gweithio mewn partneriaeth. Bernir bod gan yr aelodau rôl lysgenhadol i fenter *Cymru yn Fenis*.

Ni all aelodau o’r Pwyllgor sy’n artistiaid gynnig na chael eu cynnig yn y broses ddethol gyfredol a fabwysiadwyd gan Gyngor Celfyddydau Cymru ar gyfer *Cymru yn Fenis* am gyfnod cyfan eu haelodaeth ar ôl iddynt ymaelodi â’r Pwyllgor.

Nid oes cydnabyddiaeth ariannol i aelodau’r Pwyllgor, ond caiff treuliau parod eu talu os cyflwynir ffurflenni hawlio treuliau. Rhoddir cyfraniad at dreuliau i’r aelodau i’w cynorthwyo i fynd i agoriad Biennale Fenis er mwyn gweithredu fel llysgenhadon ar gyfer *Cymru yn Fenis* ac adrodd yn ôl i’r Pwyllgor at ddibenion gwerthuso.

|  |  |  |  |
| --- | --- | --- | --- |
| **Enw** | **Swydd** | **Aelodaeth o** | **Aelodaeth i** |
| Iwan Bala | Aelod o’r Cyngor Cadeirydd | Mawrth 2018Mawrth 2019 | Mawrth 2021 |
| Louise Wright | Rheolwr Portffolio, Comisiynydd |  |  |
| Nick Capaldi | Noddwr y Prosiect |  |  |
| i benodi | Aelod Annibynnol |  |  |
| i benodi | Aelod Annibynnol |  |  |
| i benodi | Aelod Annibynnol |  |  |
| Nigel Prince | Artes Mundi  | Gorffennaf 2019 |  Amh. |
| Nick Thornton | Amgueddfa Genedlaethol Cymru | Chwefror 2012 |  Amh. |

 **Cworwm** Mae’r Pwyllgor â chworwm os yw tri aelod yn bresennol ac un aelod o’r Corff Gweithredol

 **Atebolrwydd** Mae’r Pwyllgor wedi’i rwymo gan god moesegol y Cyngor fel y’i nodir yn y Cod Ymarfer Gorau. Mae’n ofynnol i’r aelodau lenwi ffurflen datganiad o fuddiant a gaiff ei diweddaru’n flynyddol.

Gofynnir i aelodau unigol o’r Pwyllgor hysbysu a diweddaru’r Corff Gweithredol am unrhyw wybodaeth am brosiectau sy’n effeithio ar y gwaith o gynllunio digwyddiad *Cymru yn Fenis*.

 **Cyfarfodydd** Bydd y Pwyllgor yn cynnal yr holl gyfarfodydd y bydd eu hangen er mwyn dethol artist/artistiaid. Ar ôl dethol caiff y cyfarfodydd eu cynnal bob chwarter.

Rhoddir cadarnhad ysgrifenedig/trwy e-bost i’r aelodau o ddyddiadau, amserau a lleoliadau’r cyfarfodydd ar ôl i’r pwyllgor gytuno ar ddyddiad trwy ymgynghori trwy e-bost neu fel y cytunwyd yn y cyfarfodydd blaenorol neu a ddosberthir mewn amserlen ymlaen llaw.

 **Papurau** Caiff y papurau eu cynhyrchu gan y Corff Gweithredol a thîm rheoli’r Prosiect fydd wedi’i benodi ar gyfer *Cymru yn Fenis*. Bydd y Pwyllgor yn cael agenda ysgrifenedig/trwy e-bost ar gyfer pob cyfarfod.

 **Adrodd** Bydd Cadeirydd y Pwyllgor yn darparu adroddiadau ar gerrig milltir gritigol y prosiect i Gyngor Cyngor Celfyddydau Cymru, a bydd y Comisiynydd yn darparu adroddiadau ysgrifenedig perthnasol.

**Cofnodion**

**Cyfarfodydd** Bydd y Cadeirydd yn crynhoi’r penderfyniadau a wneir ym mhob cyfarfod ac yn ei absenoldeb bydd y Comisiynydd neu Gyfarwyddwr y Celfyddydau’n darparu rhestr o gamau gweithredu ac yn cofnodi’r penderfyniadau hynny. Caiff y cofnodion a chamau gweithredu eu dosbarthu i’r aelodau cyn pen pum diwrnod gwaith ar ôl y cyfarfod a’u cadw ar gofnod gyda Thîm Rheoli’r Celfyddydau yng Nghyngor Celfyddydau Cymru.

**Adolygu** Yng nghylch pob arddangosfa, bydd y Pwyllgor Ymgynghorol yn adolygu’r ffordd mae’r Pwyllgor yn gweithio ac yn cynnig cyngor ar newidiadau i’n harferion o ran dewis artist ar gyfer *Cymru yn Fenis* ac agweddau ar y cyflwyniad. Fel arfer gwneir hyn o fis Medi ym mlwyddyn arddangosfa ymlaen.

Diweddaru Caiff y ddogfen hon ei hadolygu i wirio ei chywirdeb bob blwyddyn a chafodd y fersiwn hon ei chymeradwyo gan y Cyngor ym mis Mawrth 2019.